Stanis Dessy
Dae Wikipedia, s'entziclopedia lìbera.
(Artzana, 1900 - Tàtari, 1986). Pintore.
[edit] Biografia
A pustis de su zinnàsiu in Casteddu s'est iscritu a s'Acadèmia de sas Bellas Artes in Roma. In su 1921 est torradu a Casteddu, in ue at fatu su professore de disinnu in s'Iscola de rieducatzione pro mutilados. Ciusa l'at cussizadu de traballare comente tzeramista ma at a preferrer sa pintura. At fatu de modellu pro s'istàtua de L'Ucciso. At debutadu in sa mustra de su tzìrculu universitàriu catòlicu. In su 1922 su Giornale d'Italia at publicadu in sa pàzina sarda unu profilu de s'artista.
S'annu imbeniente at espostu in sa Cuadriennale de Torinu su ghissu Cinzio, retratu de su fizu de Ciusa. At incumintzadu a collaborare cun sa rivista Il Nuraghe e a traballare comente issenògrafu in sa Compagnia Stabile Sarda. In su '25 at espostu in sa III Biennale romana e in sa Mustra de arte de Casteddu. In su 1926 si nche est tramudadu a Tàtari. In su '27 at incumintzadu a istudiare sa pintura tedesca e fiaminga. In su 1930 s'est cojuadu cun Ada Dessì. In su matessi annu at partetzipadu a sa segunda espositzione de litografia e xilografia in Chicago e at isperimentadu s'acuaforte ghiadu dae Melis Marini. In su mese de santandria est andadu a Parizi ma sena resurtadu perunu. At comporadu istampas antigas de Dürer e Rembrandt. Si dèdicat a su monotipu.
In su 1937 duas xilografias sunt incluidas in sa regorta de su "British Museum". In su 1938 in sa IX Sindacale Nuorese at bintu su prèmiu PNF pro sa pintura. In su 1940 at espostu in una personale de xilografia in sa Biennale de Venezia. In sa Biennale de su '42 at espostu sa xilografia Notte di San Giovanni. In su '44 at disinnadu paris cun Tavolara sa tèssera de su Partidu Sardu. In su '49 at collaboradu cun sa rivista Ichnusa e s'est iscritu a su sindacadu rezionale de sos artistas. In su 1952 at partetzipadu pro s'ùrtima bia a sa Biennale de Venezia.
In su '56 at organizadu cun Tavolara sa V Mustra de intzisiones italianas. In su 1957 at partetzipadu a sa de sete mustras de su Premiu del Fiorino. In su '59 in s'Unione sarda Frantziscu Màsala l'at acusadu de indiferèntzia pro sos problemas sotziales. Issu at rispostu chi sa pintura sua unu caràtere sotziale lu tenet, zai chi est destinada a li garantire su sustentamentu. In su '60 at donadu sa pintura La Cena in Emmaus a su Collegium Mazotti. In su '64 at espostu in una personale in sa Rassinna de xilografia sarda e piemontese de Torinu. In su '77 s'aministratzione provintziale tataresa l'at dedicadu una mustra antolòzica.
===Unas cantas òperas===:
Cinzio (brunzu), 1921-22 Mendicanti, 1924 Ada nel giardino, 1927 Zia Remondica, 1928 Mendicanti di Monte Gonare (xilografia), 1930 Ada (màrmaru), 1931 Zio Paolo, 1939 La Giustizia, 1943-45
Fonte bibliogràfica: ALTEA, G. - MAGNANI, M. Stanis Dessy, Ilisso, Nùgoro, 2002.